Tatjana Lebedeva

Tatjana Lebedeva [tatj'aana l'eebedeva] (sündinud 21. juulil 1976 Baškiirias Sterlitamakis) on Venemaa endine kergejõustiklane (kolmik- ja kaugushüppaja), olümpiavõitja ja mitmekordne maailmameister.

Ehkki paljud kolmikhüppajad on alustanud kaugushüppajana, algas Lebedeva sportlaskarjäär just kolmikhüppajana: 1994. aasta juunioride maailmameistrivõistlustel Lissabonis sai Lebedeva kolmikhüppes kolmanda koha.

1998 tuli ta Venemaa meistriks ja pääses riigi koondises Euroopa meistrivõistlustele Budapesti, kus ta sai kolmikhüppes 14.25-ga neljanda koha. Samal aastal sai ta maailma karikavõistlustel Johannesburgis 2. koha.

1999 tuli ta IAAFi Grand Prix' finaalvõistlustel 14.66-ga kolmandaks. Ta kaotas Ashia Hansenile (14.96) ja Paraskevi Tsiamitale (14.77).

Esimese suurvõistluste medali täiskasvanute arvestuses võitis ta 2000 Gentis, tulles kolmikhüppes Euroopa sisemeistriks tulemusega 14.68.

Kaks nädalat enne 2000. aasta olümpiamänge Sydneys hüppas ta kõigi aegade teise tulemuse 15.32 ja läks olümpiale favoriidina, sest Iva Prandževa ja Rodica Mateescu olid äsja dopinguga vahele jäänud ning Sevilla maailmameister Paraskevi Tsiamita oli vigastatud. Siiski ta ei võitnud, sest Tereza Marinova Bulgaariast parandas avakatsel isiklikku rekordit 30 sentimeetriga ja hüppas maa rekordi 15.20. Lebedeva oli ainus, kes avakatse tulemust (14.77) parandas (14.91 ja 15.00), kuid sai ikkagi ainult hõbemedali. Tulemusi pärssis pärast avakatset alanud vihm.

2001. aastal võitis ta 14.85-ga kolmikhüppes hõbemedali 2001. aasta sisemaailmameistrivõistlustel Lissabonis (Marinova hüppas isikliku rekordi 14.91) ja kuldmedali maailmameistrivõistlustel Edmontonis tulemusega 15.25. Samal aastal võitis ta veel kuldmedali Pekingis universiaadil ja Brisbane'is Hea Tahte mängudel. Hooaja lõppvõistlusel, IAAF-i Grand Prix' finaalvõistlustel jäi ta Marinova (14.77) järel teiseks (14.61). Françoise Mbango Etone Kamerunist oli 14.47-ga kolmas.

2002. aasta hooaeg jäi tütre sünni tõttu vahele.

2003 tuli ta kolmikhüppes maailmameistrivõistlustel Pariisis teist korda maailmameistriks tulemusega 15.18. Ta võitis ka 15.13-ga IAAF-i finaali, selja taha jäid Yamile Aldama (Kuuba) ja Etone.

2004. aasta sisemaailmameistrivõistlustel Budapestis võitis ta kuldmedali nii kaugus- kui kolmikhüppes tulemustega 6.98 ja 15.36. Kolmikhüppe tulemus oli uus maailmarekord. Sama aasta sügisel võitis ta Ateenas olümpiamängudel kaugushüppes kuldmedali (7.07) ja kolmikhüppes pronksmedali (15.14). Kolmikhüppes hüppasid temast rohkem Etone (15.30) ja Chrysopigí Devetzí (Kreeka, 15.21). Samal aastal sai ta IAAF-i finaalvõistlustel teise koha nii kaugushüppes (6.72, Irina Simagina Venemaalt 6.74) kui ka kolmikhüppes (14.96, Etone 15.01).

2005. aastal ei osalenud Lebedeva Helsingi maailmameistrivõistluste lõppvõistlusel vigastuse tõttu, kuigi täitis kvalifikatsioonis finaalinormi. Ta keskendus Kuldliiga võistlustele, võitiski ainsana kõik Kuldliiga võistlused ja sai 1 miljoni dollari suuruse peaauhinna. Hooaja lõpus IAAF-i finaalvõistlustel jäi ta aga teiseks (14.86, Devetzi 14.89, Yargelis Savigne (Kuuba) 14.81).

2006. aasta sisemaailmameistrivõistlustel Moskvas tuli ta kolmikhüppes sisemaailmameistriks tulemusega 14.95. Samal aastal tuli ta ka Göteborgis peetud Euroopa meistrivõistlustel kolmikhüppes Euroopa meistriks viimases voorus hüpatud 15.15-ga (Devetzi 15.05, Anna Pjatõhh Venemaalt 15.02). Sel aastal võitis ta maailma karikavõistlused kolmikhüppes (15.13) ning IAAF-i finaalvõistlustel võitis ta nii kaugus- kui kolmikhüppe.

Osakas toimunud 2007. aasta maailmameistrivõistlustel võitis Lebedeva kaugushüppes kuldmedali tulemusega 7.03, mille saavutas kahel korral, ning sai lisaks kolmikhüppes hõbemedali 15.07. Ta oli kolmikhüppes olnud kaks aastat võitmatu, kuni Yargelis Savigne teda Osakas võitis. IAAF-i finaalvõistlustel võitis ta kaugushüppe ja oli kolmikhüppes kolmas (14.75, Savigne 14.78, Devetzi 14.75).

2008. aasta olümpiamängudel Pekingis võitis Lebedeva nii kaugus- kui kolmikhüppes hõbemedali. Kaugushüppes jäi ta kuldmedali võitnud Maurren Higa Maggile alla kõigest 1 sentimeetriga. Kolmiküppes jäi teda Françoise Mbango Etone kuldmedalist lahutama 7 sentimeetrit. IAAF-i finaalvõistlustel oli ta kolmikhüppes teine (14.63, Anna Pjatõhh 14.78) ja kaugushüppes kolmas (6.64, Naide Gomes Portugalist 6.71, Ksenia Balta Eestist 6.65). 25. jaanuaril 2017 tema Pekingi olümpiamängude tulemused tühistati ja medalid võeti ära dopingu tarvitamise tõttu. Lebedeva kaebas otsuse edasi spordiarbitraaži kohtusse, kuid otsus jäeti muutmata.

2009. aasta maailmameistrivõistlustel võitis ta kaugushüppes hõbemedali 6.97-ga.

Saavutused

Olümpiamängudel 

 2000  Sydneys
  hõbemedal kolmikhüppes 15.00
 2004  Ateenas 
  olümpiavõitja kaugushüppes 7.07 
  pronksmedal kolmikhüppes 15.14
 2008  Pekingis
  hõbemedal kaugushüppes 7.03
  hõbemedal kolmikhüppes 15.32

Maailmameistrivõistlustel 

 2001  Edmontonis
  maailmameister kolmikhüppes 15.25 
 2003  Pariisis
  maailmameister kolmikhüppes 15.18 
 2007  Osakas
  maailmameister kaugushüppes 7.03 
  hõbemedal kolmikhüppes 15.07
 2009  Berliinis
  hõbemedal kaugushüppes 6.97

Sisemaailmameistrivõistlustel 

 2001  Lissabonis
  hõbemedal kolmikhüppes 14.85
 2004  Budapestis
  sisemaailmameister kolmikhüppes 15.36 MR
  sisemaailmameister kaugushüppes 6.98 
 2006  Moskvas
  sisemaailmameister kolmikhüppes 14.95

Maailma karikavõistlustel 

 1998  Johannesburgis  
2. koht kolmikhüppes 14.36 
 2006  Ateenas
1. koht kolmikhüppes 15.13

IAAF-i finaalvõistlustel 

 2003  Monacos
 1. koht kolmikhüppes 15.13 
 2004  Monacos
 2. koht kaugushüppes 6.72
 2. koht kolmikhüppes 14.96
 2005  Monacos
 2. koht kolmikhüppes 14.86
 2006  Stuttgardis
 1. koht kaugushüppes 6.92
 1. koht kolmikhüppes 14.82
 2007  Stuttgardis
 1. koht kaugushüppes 6.78
 3. koht kolmikhüppes 14.72
 2008  Stuttgardis
 2. koht kolmikhüppes 14.63
 3. koht kaugushüppes 6.64

IAAF-i Grand Prix' finaalvõistlustel 

 1999  München 
 3. koht kolmikhüppes 14.66 
 2001  Melbourne
 2. koht kolmikhüppes 14.61

Juunioride maailmameistrivõistlustel 

 1994  Lissabonis
  pronksmedal kolmikhüppes 13.62

Euroopa meistrivõistlustel 

 2006  Göteborgis
Euroopa meister kolmikhüppes 15.15

Euroopa sisemeistrivõistlustel 

 2000  Gentis
Euroopa sisemeister kolmikhüppes 14.68

Isiklikku 

Tatjana Lebedeva on 173 cm pikk ja kaalub 63 kg. Tal on tütar Nastja, kes on sündinud 2002. aasta septembris.

Tal on maja Kuressaares.

Tunnustus
2001. aastal autasustati teda Sõpruse ordeniga.

Isiklikud rekordid

Viited

Välislingid 
 Tatjana Lebedeva koduleht
 
 Tatjana Lebedeva intervjuu ajalehele Sport Ekspress pärast Pekingi OM-i vene keeles
 Pilte Tatjana Lebedevast
 Olümpiavõitja Tatjana Lebedeva ehitab Saaremaale maja, ERR, 3. november 2008
 Venemaa tippsportlane ehitab Kuressaarde maja ERR.ee, 26. august 2009

Venemaa kaugushüppajad
Venemaa kolmikhüppajad
Sündinud 1976